A Bizottság határozata
(1990. május 10.)
a fajtatiszta tenyészjuhok és tenyészkecskék tenyésztési főkönyveit létrehozó vagy vezető tenyésztői szervezetekre és szövetségekre vonatkozó alkalmassági szempontok megállapításáról
(90/254/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a fajtatiszta tenyészjuhokról és tenyészkecskékről szóló, 1989. május 30-i 89/361/EGK tanácsi irányelvre [1] és különösen annak 4. cikke első francia bekezdésére,
mivel a törzskönyveket minden tagállamban tenyésztőegyesületek, -szövetségek, illetve hivatalos szolgálatok vezetik vagy hozzák létre; mivel ezért szükséges megállapítani a tenyésztőegyesületek és -szövetségek jóváhagyására vonatkozó feltételeket;
mivel a tenyésztőegyesületeknek és -szövetségeknek hivatalos jóváhagyásért kell folyamodniuk azon tagállam illetékes hatóságaihoz, amelynek területén a központjuk található;
mivel amennyiben a tenyésztőegyesületek és -szövetségek megfelelnek bizonyos feltételeknek, és meghatározott célokkal rendelkeznek, működésüket azon tagállam hatóságainak, amelyhez jóváhagyásért folyamodtak, hivatalosan jóvá kell hagyniuk;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A hivatalos jóváhagyás érdekében a törzskönyveket vezető vagy létrehozó tenyésztőegyesületeknek és -szövetségeknek kérelmet kell benyújtaniuk azon tagállam hatóságaihoz, amelynek területén a központjuk található.
2. cikk
(1) Az érintett tagállamok hatóságainak hivatalosan jóvá kell hagyniuk minden törzskönyvet vezető vagy létrehozó tenyésztőegyesületet és -szövetséget, amennyiben az említettek megfelelnek a mellékletben megállapított feltételeknek.
(2) Mindazonáltal, ha egy tagállamban az adott fajta tekintetében már legalább egy hivatalosan jóváhagyott tenyésztőegyesület vagy -szövetség működik, az érintett tagállam hatóságai elutasíthatják egy új tenyésztőegyesület vagy -szövetség elismerését, amennyiben az veszélyezteti a fajta megőrzését, illetve a már létező egyesület(ek) vagy szövetség(ek) tenyésztéstechnikai programját. Ebben az esetben a tagállam tájékoztatja a Bizottságot a jóváhagyásokról és az elismerés elutasításáról.
3. cikk
Az érintett tagállam hatóságai visszavonják a hivatalos jóváhagyást bármely törzskönyvet vezető tenyésztőegyesülettől vagy -szövetségtől, amennyiben az érintett tenyésztőegyesület vagy -szövetség már nem teljesíti következetes módon a mellékletben megállapított feltételeket.
4. cikk
Ennek a határozatnak a tagállamok a címzettjei.
Kelt Brüsszelben, 1990. május 10-én.